Na temelju članka 75. Statuta, Izvršni odbor Zajednice športskih udruga grada Zaprešića na svojoj 15. sjednici održanoj 28.11.2016. godine donosi:

**K R I T E R I J E**

**Za proglašenje najboljih sportskih ekipa, sportaša i sportskih djelatnika Zajednice športskih udruga grada Zaprešića**

**Članak 1.**

Proglašenje najbolje sportske ekipe i momčadi, sportaša i sportskih djelatnika u sportu Zajednice športske udruge grada Zaprešića za tekuću godinu obavit će se u veljači naredne godine, osim za nagradu za životno djelo koje će se oživiti uz obilježavanje dana grada Zaprešića.

**Članak 2.**

Kandidate za najbolje u sportu za tekuću godinu predlagat će športske udruge i pojedinci, uz kratko i jasno obrazloženje svake pojedine nominacije i navođenje samo najkvalitetnijih sportskih postignuća pojedinih kandidata koji su u skladu s ovim kriterijima.

**Članak 3.**

Vrednovanje prispjelih nominacija i prijedlog najboljih obavit će od Izvršnog odbora ZŠU grada Zaprešića.

**Članak 4.**

Proglašenja će se obvezatno svake godine izvršiti u kategorijama:

• Najbolji sportaš – sportašica

• Najbolja m/ž – sportska momčad - ekipa

• Najperspektivniji sportaši – sportašice

• Najbolji sportski trener

**Članak 5.**

Proglašenja u kategorijama:

• Jubileji

• Najbolji sportski djelatnik

• Najbolji veteran

• Posebna priznanja te

• Nagrada za životno djelo

obaviti će se samo ako se za to ukaže potreba, odnosno ako udruge pokažu interes i na natječaj koji će se objavljivati svake godine prijave svoje kandidate.

**Članak 6.**

Svaka športska udruga može predložiti samo jednog kandidata po kategoriji.

**Članak 7.**

U slučaju da se na raspisani natječaj prijavi samo jedan kandidat u pojedinoj kategoriji i isti ne udovoljava osnovnim kriterijima, posebno ne onima o kvaliteti postignuća u toj se kategoriji te godine neće proglašavati najbolji.

**Članak 8.**

U ocjenjivanju vrijednosti i kvalitete sportskih postignuća kandidata koji su nominirani za izbor najbolje sportašice, sportaša, ili sportske ekipe, prednost će imati kandidati čiji su rezultati ili plasmani postignuti na višem rangu natjecanja, počevši od Olimpijade, Svjetskog prvenstva, prvenstva države, pa sve do Županijskog ranga.

Članovi komisije u procjenjivanju predloženih kandidata mogu koristiti evidenciju HOO-a. Najbolji mogu biti i kandidati čiji su najbolji rezultati ili plasmani postignuti na Regionalnom ili Županijskom natjecanju, ako nema boljih.

Kada dva ili više kandidata i pored svih elemenata u nominaciji za najbolje budu izjednačeni uzet će se u obzir i dodatni, pomoćni kriteriji i to:

• **Ocjenjivat će se konkurencija u kojoj su određeni rezultati postignuti.**

• **Ocjenjivat će se pozicija, popularnost i tradicija pojedinog sporta u Zagrebačkoj županiji i Hrvatskoj uopće.**

• **Kandidati pojedinci m/ž iz ekipnih sportova svoje će ocjene i bodove vezati uz plasmane i rezultate svoje ekipe i svoj osobni doprinos u postizavanju tih i takvih rezultata i plasmana (duga karijera, najbolji igrač, strijelac, član reprezentacije).**

Posebnu će težinu i dodatnu prednost dobiti kandidati koji su od strane HOO kategorizirani kao vrhunski sportaši Hrvatske I – II – III kategorije i uz to kandidati su ili stalni članovi Državne reprezentacije za seniore.

Dokaz o kategorizaciji pojedinih kandidata i njihovu reprezentativnu poziciju trebat će u pismenom obliku od strane HOO ili Nacionalnih Saveza za dotičnu godinu dostaviti u ZŠU grada Zaprešića.

**U ovoj kategoriji ne prijavljuju se kandidati kadetskog uzrasta i mlađeg.**

**Članak 9.**

Perspektivnog sportaša pojedinca i ekipu kadetskog uzrasta i mlađe predlagat će njihove športske udruge na osnovi njihove perspektivnosti, izražene u:

• **Kvaliteti rezultata ili plasmana postignutih tijekom godine na Svjetskom, Europskom, Državnom prvenstvu - Kupu, odnosno i niže ako nema drugog.**

• **Dodatnu će prednost dobiti sportaši – ekipe kandidati ili stalni članovi Nacionalnih kadetskih selekcija u pojedinim sportovima, o čemu će u pismenom obliku dobivenom od određenog Nacionalnog Saveza izvijestiti i naš Savez.**

• **Daljnju prednost ostvarit će i sportaši kategorizirani od strane HOO kao perspektivni sportaši Hrvatske-V i VI kategorije, o čemu će u pismenom obliku dobivenom od HOO izvijestiti i našu Zajednicu**.

Izvršni odbor može u skladu sa brojem predloženih kandidata nominirati najviše tri (3) pojedinca i jednu (1) ekipu, a iznimno po rezultatima i više.

**Članak 10.**

Proglašenje najboljeg trenera treba uglavnom vezati uz rezultate koje su pojedinci ili ekipe koje je isti pripremao i vodio tijekom godine postigli na natjecanjima u zemlji i inozemstvu.

Dodatnu će prednost imati trener koji je u odnosnoj godini uz već rečeno vodio ili bio pomoćnik u nekoj od nacionalnih selekcija.

**Članak 11.**

U izboru sportskog djelatnika godine prednost će imati pojedinci sa višegodišnjim stažom u jednom ili više klubova, sa jednom ili više funkcija, koja svojim kontinuiranim i nesebičnim angažmanom i aktivnošću bitno doprinosi kvalitetnom funkcioniranju kluba u svim njegovim segmentima.

Dodatnu prednost dobit će pojedinci čija aktivnost prelazi županijske okvire i od značaja je za sport u cjelini.

Za najboljeg sportskog djelatnika neće se predlagati pojedinci iz stručno pedagoškog i natjecateljskog segmenta kluba.

**Članak 12.**

U proglašenju najboljih veterana, pojedinaca ili ekipa, prednost će imati kandidati s najboljim rezultatima postignutim tijekom godine, na natjecanjima u zemlji i inozemstvu.

U predlaganju i proglašenju veterana pojedinaca iz ekipnih sportova odlučujuća će biti njihova aktivnost, angažiranje i doprinos u realizaciji rezultata koje je određena ekipa ostvarila tijekom godine.

U jednoj godini može se istovremeno proglasiti najbolji veteran i veteranka pojedinačno i najbolja ekipa veterana, odnosno samo 1 pojedinac/pojedinka ili samo 1 ekipa veterana.

**Članak** **13.**

U kategoriji jubileja priznanja će se dodjeljivati samo sportskim udrugama i to prvi put tek nakon 30 godina ostvarene aktivnosti u jednoj te istoj sportskoj disciplini i nakon toga za svakih sljedećih 10 godina aktivnosti.

**Članak 14.**

Posebna priznanja dodijeliti će se sportašima pojedincima ili sportskim ekipama za posebno značajna izvanredna sportska postignuća, koja svojom sportskom i svakom drugom dimenzijom izlaze iz okvira uobičajenog.

**Članak 15.**

Nagrada za životno djelo dodijelit će se športskom djelatniku za doprinos u razvoju športa, odnosno doprinosu koji je valoriziran ne samo u djelovanju udruge, unutar koje djeluje, već i u široj društvenoj zajednici.

Posebno će se vrednovati:

* Djelovanje u športu neprekidno više od 30 godina
* Doprinos u svekolikom razvoju športske udruge u kojoj djeluje (organizacijskom, takmičarskom, statusnom itd.)
* Doprinos u razvoju sveukupnog športa u gradu Zaprešiću, ali i aktivnostima koje prelaze županijske i napose hrvatske okvire

**Članak 16.**

Nagrada za životno djelo dodijelit će se u okviru svečanosti obilježavanja dana grada Zaprešića 16. listopada tekuće godine na način i mjesto koje će se definirati u okviru odluke o dodjeli nagrade.

**Članak 17.**

Ovi kriteriji stupaju na snagu danom usvajanja na Izvršnom odboru Zajednice športskih udruga grada Zaprešića.

Zaprešić, studeni 2016.

PREDSJEDNIK ZŠU GRADA ZAPREŠIĆA

Vladimir Pavetić, ing.